  Наталья Тетерина Росси азьмуртлэн грантъёсъя фондысьтыз 1 миллион 727 сюрс 91 манет висъям коньдонэз «Удмурт Кенеш» огазеяськон «Билингва» ӵектосэз паськытатонэ кутоз. Со сярысь ивортодэтъя «Удмуртия» агентстволы проектлэн авторез Татьяна Волкова вераз. Нырысь ик вераны кулэ, та проект табере паськытгес луоз шуыса. Нырысь ик со огазеялоз «Билингвалэсь» семинаръёссэ но «Нуныкай» проектэз Татьяна ВолковаТодэ вайытом, удмурт пиналъёслы «Нуныкай» центрлэн ӵектосэз кар конкурсын коньдон утыса быдэсъяське. Солэн пумиськылонъёсыз туэ толсурозь чакламын вал. Озьыен, грант утэмен валче «Нуныкайлэсь» занятиоссэ азьланьтыны луоз, кайта соос быдэс ар ӵоже радъяськозы, ивортӥз Татьяна Волкова. Солэн верамезъя, али проектэн вырисьёс йӧскалык лулчеберетъя огазеяськонъёсын ужалозы, «Билингвалэн» семинаръёсаз пыриськыны мылкыд карисьёсты мукет выжы калыкъёс пӧлын но утчалозы. Кыккылолыкъя удмурт центре азьвыл но мукет йӧскалыкъёс пырисько вал, соин ик табере удмурт кылын сяна, мукет кылын ужась вӧлметъёс но радъяськозы. «Ми доры, кылсярысь, «Билингвалэн» семинаръёсаз, бигеръёс ветло вал, <…> нырысь ик сое чакласа, ми малпамы сыӵе кулэяськон вань шуыса», — вераз Татьяна Волкова. Быдэс ар ужамзылы йылпумъянъёс 2018-тӥ ар пумын кылъёсъя фестивальын лэсьтозы. Ужрад нылпиос понна радъямын луоз. Фестивальын соос адӟозы, кыӵе калыкъёс уло асьме элькунамы, соос пӧртэм кылъёсын верасько шуыса, соослэн но кылзы дуно луэ шуыса, валэктӥз Татьяна Волкова. Озьы ик азьланяз «Билингва» ӵектосэз эшшо но паськытгес карыны малпанъёс вань. Центрлэн ӧнерчиосыз асьсэлэсь опытсэс быдэс элькунысь анай-атайёслы возьматон понна ёросъёсы потаны быгатозы, лыдъя проектлэн авторез. Ватсалом, выльдэм «Билингва» ӵектосэз быдэстон понна Удмуртиысь Йӧскалык политикая министерство но коньдон висъялоз. Тодэ вайытом, грант басьтыны вожвылъяськонын Удмуртиысь 25 ӵектосъёс вормизы (оглом 44 миллион 677 сюрс манет тыр). Соос пӧлын «Шунды» огазеяськонлэн «Шудком: дышетскиськом шудыса» ӵектосэз но Глазкарысь «Шаертодонъя клуб» мер огазеяськонлэн «ДондыДорлэн воршудъёсыз» ӵектосэз. Тегъёс: Ижкар Удмуртия УдмуртКенеш пиналъёс удмуртъёс удмурткыл йӧслыкъёс Россилэназьмуртэз  